
Монгол Улсын Үндсэн хуульд тунхагласан хүний эрх, эрх чөлөө, эдийн засгийн эрх чөлөөг хангах, Монгол Улсын урт, дунд, богино хугацааны хөгжлийн бодлогын баримт бичгийн хэрэгжилтийг эрчимжүүлэх, эдийн засгийн тогтвортой өсөлтийг дэмжих, шударга өрсөлдөөнийг хамгаалах, технологи, инновацыг хөгжүүлэх, төрийн оролцоог зохистой түвшинд хязгаарлах, өсөлтийн үр өгөөжийг иргэдэд бодитоор хүртээх зорилгоор "Чөлөөлье" үндэсний санаачилгыг Монгол Улсын Засгийн газраас дэвшүүлж, энэ хүрээнд 2026 оны 7 дугаар сарын 1-ний өдрийн 285 дугаар тогтоолоор "Чөлөөлье" үндэсний санаачилгыг хэрэгжүүлэх арга хэмжээний төлөвлөгөөг батлан хэрэгжүүлж эхлээд байна.

Энэхүү төлөвлөгөө нь (I) эдийн засгийн чөлөөлөлт, (II) ногоон чөлөөлөлт, (III) авлигын эсрэг чөлөөлөлт, (IV) эрх зүйн чөлөөлөлт гэсэн үндсэн дөрвөн багц арга хэмжээг багтаасан ба хувийн хэвшил, баялаг бүтээгч, хөрөнгө оруулагчдыг дэмжих болон ашигт малтмалын хайгуул, судалгааны ажлыг эрчимжүүлэх, хариуцлагатай хайгуулын үйл ажиллагааг дэмжих замаар хөрөнгө оруулалтыг нэмэгдүүлэх, аж үйлдвэрийн төслүүдийн үйл ажиллагааг эрчимжүүлж, экспортын бүтээгдэхүүний үнэ цэнийг нэмэгдүүлэхтэй холбогдсон арга хэмжээг эдийн засгийн чөлөөлөлтийн хүрээнд хэрэгжүүлэхээр төлөвлөөд байна.

Энэ хүрээнд төрийн өмчит компаниудын засаглал, бүтэц, зохион байгуулалтын шинэчлэлтийг богино хугацаанд үр дүнтэй авч хэрэгжүүлэхээр тодорхой арга хэмжээнүүдийг тусгаж, үүний эхлэл болгон “Эрдэнэс Монгол” нэгдлийг олон улсын сайн засаглалын зарчим, стандартад нийцүүлж, үндэсний хэмжээний хөрөнгө оруулалт, хөрөнгийн удирдлагын чиг үүрэг бүхий “Чингис хаан баялгийн сан нэгдэл” ХХК болгон өөрчлөн зохион байгуулах шийдвэрийг гаргаад байна.

Ингэснээр, Монгол Улсын Засгийн газраас дэвшүүлсэн “Чөлөөлье” санаачилгын төлөвлөгөөний 1.3-т тусгагдсан Төрийн өмчит компаниудын хувьцааны багцын удирдлагыг олон улсын хөрөнгө оруулалтын мэргэжлийн байгууллагад санал болгож, хувьцааг хөрөнгийн биржид нээлттэй арилжаалах суурийг бүрдүүлээд байна.

Тус арга хэмжээнд “Чингис хаан баялгийн сан нэгдэл” ХХК-ийн харьяанд шинээр төрийн өмчит компани үүсгэн байгуулахгүй байх зарчмыг баримтлан үндэсний хэмжээний хөрөнгө оруулалтын санг 100 хувь төрийн эзэмшлийн аж ахуйн нэгжийн хэлбэрээр зохион байгуулж, төрийн өмчит компаниудын хувьцааны тодорхой хэсгийг тус санд төвлөрүүлэн олон улсын нэр хүнд бүхий хөрөнгө оруулалтын менежментийн компаниар удирдуулах бэлтгэл ажлыг холбогдох хууль тогтоомжийн хүрээнд хэрэгжүүлж эхлээд байна. 

Тухайлбал, олон улсын нэр хүнд бүхий 12 хөрөнгө оруулалтын менежментийн компаниудад хамтран ажиллах санал хүргүүлж, Франклин Темплетон болон БлэкРок зэрэг компаниудаас хамтран ажиллах санал ирсний дагуу Франклин Темплетон компанитай харилцан ойлголцлын санамж бичгийг Монгол Улсын Засгийн газрын түвшинд байгуулж, ойрын хугацаанд БлэкРок компанитай санамж бичиг байгуулахаар ажиллаж байна.

Монгол Улсын хувьд хөрөнгийн зах зээлийн хэмжээ харьцангуй жижиг, олон улсын хөрөнгө оруулагчдын сонирхлыг дангаараа татахуйц томоохон компаниудын тоо хязгаарлагдмал тул хөрөнгө оруулалтын сан байгуулж олон улсын нэр хүнд бүхий мэргэжлийн хөрөнгийн удирдлагын байгууллагаар удирдуулах замаар олон салбарын компаниудын хувьцааг нэг багцад нэгтгэх нь илүү төрөлжсөн, тэнцвэртэй, хөрөнгө оруулалтын хувьд сонирхол татахуйц бүтээгдэхүүнийг дотоодын болон олон улсын зах зээлд санал болгох боломж бүрдэнэ.

Түүнчлэн, Монгол Улсын Засгийн газраас дэвшүүлсэн “Чөлөөлье” санаачилгын хүрээнд уул уурхайн олборлолт, ашигт малтмалын боловсруулах салбар дахь төрийн өмчит болон төрийн өмчийн оролцоотой хуулийн этгээдийн төрийн эзэмшилд ногдох ногдол ашгийн орлогоос Үндэсний баялгийн санд хуваарилаад үлдэх хэсгийг улсын төсөвт ногдол ашгийн орлого хэлбэрээр төвлөрүүлэх, мөн зарим томоохон төсөл, хөтөлбөрүүдийг эрчимжүүлэх зарчмыг баримтлан ажиллаж байна.

Тухайлбал, “Чөлөөлье” санаачилгын төлөвлөгөөнд тусгагдсан гангийн цогцолбор, нүүрс-пиролизын үйлдвэр, зэс боловсруулах үйлдвэрийн цогцолбор барих болон газрын тос боловсруулах үйлдвэр барих төслүүдийг эрчимжүүлэхээс гадна Тавантолгойн 450 МВт-ын хүчин чадалтай дулааны цахилгаан станц барих, Зөөвч-Овоо төслийн бүтээн байгуулалтын үйл ажиллагааг эхлүүлэх болон Хэрлэн-Тооно гадаргын усыг хуримтлуулан ашиглах, Хойд бүргэд алтны үндсэн ордыг эдийн засгийн эргэлтэд оруулах, Асгатын мөнгөний ордыг эдийн засгийн эргэлтэд оруулах төслүүдийн үйл ажиллагааг эхлүүлж, шаардлагатай хөрөнгө оруулалт татах, төслийн хэрэгжилтийн явцад мэргэжлийн удирдлагаар хангах ажлыг “Чингис хаан баялгийн сан нэгдэл” ХХК хариуцан зохион байгуулж байна. 

Ингэснээр төрийн өмчит компаниудын засаглал сайжрах нөхцөл бүрдэх бөгөөд томоохон төслүүдийг эдийн засгийн эргэлтэд оруулснаар “Чингис хаан баялгийн сан нэгдэл” ХХК-ийн үндсэн үйл ажиллагааны орлого нэмэгдэх, цаашлаад Үндэсний баялгийн сангийн тухай хуулийн 4 дүгээр зүйлийн 4.1.5 дахь заалтад заасан “орлого төвлөрүүлэгч хуулийн этгээд"-ийн хувьд Үндэсний баялгийн санд төвлөрүүлэх орлогын хэмжээ бодитоор нэмэгдэх ач холбогдолтой.

Мөн Монгол Улсын Засгийн газрын “Чөлөөлье” үндэсний санаачилгын төлөвлөгөөнд тусгагдсан ‘эрх зүйн чөлөөлөлт’-ийн дагуу хийгдэж буй арга хэмжээний хүрээнд Эдийн засгийн эрх чөлөөний тухай хууль, Ашигт малтмалын тухай хуульд нэмэлт, өөрчлөлт оруулах тухай хууль зэрэг цогц хуулиуд хэрэгжиж эхэлснээр гадаадын шууд хөрөнгө оруулалт нэмэгдэх, ашигт малтмалын эрэлт, хайгуул эрчимжих, эрдэс баялгийн экспорт өсөх төлөвтэй байна.

Үндэсний баялгийн сангийн тухай хуулийг 2024 оны 04 дүгээр сарын 19-ний өдөр Монгол Улсын Их Хурлаас батлан мөрдүүлж байна. Тус хуулиар Үндэсний баялгийн сан нь Ирээдүйн өв сан, Хуримтлалын сан, Хөгжлийн сан болох гурван төрөлжсөн сангаас бүрдэхээр зохицуулсан бөгөөд тус хуулийн 12 дугаар зүйлийн 12.1 дэх хэсэгт “12.1.Баялгийн сангийн төсөв нь нэгдсэн төсвийн бүрэлдэхүүн хэсэг байна” гэж заасан.

Үндэсний баялгийн сангийн 2027 оны төсвийн тухай хуулийн төсөл нь 2 бүлэг, 7 зүйлтэй бөгөөд нэгдүгээр бүлэгт хуулийн зорилт болон холбогдох хууль тогтоомжуудыг тусгасан бол хоёрдугаар бүлэгт Үндэсний баялгийн сангийн 2027 оны төсвийн жилд төсвийн ерөнхийлөн захирагчдын төвлөрүүлэх орлогын хэмжээ, Ирээдүйн өв сан, Хуримтлалын санд хуримтлуулах хэмжээ болон хуулийг дагаж мөрдөх хугацааг тус тус тусгасан.

Үндэсний баялгийн сангийн тухай хуулийн 7 дугаар зүйлийн 7.1.1 дэх заалтад заасны дагуу Засгийн газрын 2025 оны 02 дугаар сарын 05-ны өдрийн 72 дугаар тогтоолоор Үндэсний баялгийн сангийн хөрөнгийн удирдлагын бодлогыг баталсан. Үүний дагуу Ирээдүйн өв сан, Хуримтлалын сангийн хөрөнгийг өсгөх, арвижуулах бодлогыг хөрөнгийн удирдлагын зарчимтай нийцүүлэн тодорхойлсон бөгөөд хөрөнгө оруулалтын хэрэгслийг тусгайлан зааж өгсөн болно. 

Иймд Үндэсний баялгийн сангийн тухай хуульд заасны дагуу төсвийн ерөнхийлөн захирагчдын санд орлого төвлөрүүлэх зарчим, хэмжээ болон дээр дурдсан хөрөнгийн удирдлагын бодлоготой тус тус уялдуулан Үндэсний баялгийн сангийн 2027 оны төсвийн тухай хуулийн төслийг боловсруулаад байна.

Ирээдүйн өв сан

Газрын хэвлий дэх байгалийн баялгийг ирээдүй үеийн иргэдэд тэгш, шударга хүртээх зорилгоор ашигт малтмалын нөөц ашигласны төлбөрөөс Төсвийн тогтворжуулалтын сан болон Орон нутгийн хөгжлийн нэгдсэн санд хуваарилаад үлдэх хэсгээс Ирээдүйн өв санд хуваарилж, тус санд хуримтлагдсан хөрөнгийг олон улсын зах зээлийн санхүүгийн хэрэгсэлд хөрөнгө оруулах замаар сангийн үнэ цэнийг өсгөн арвижуулж байна.

Үндэсний баялгийн сангийн тухай хуулийн 10 дугаар зүйлийн 10.2 дахь хэсэгт заасны дагуу Ирээдүйн өв сангийн хуримтлал 2026 оны 08 дугаар сарын 28-ны өдрийн байдлаар 2,062.9 сая ам.доллар буюу 7,417.5 тэрбум төгрөгтэй тэнцэж байна.

Ирээдүйн өв санд 2027 онд ашигт малтмалын нөөц ашигласны төлбөрөөс 2,930.8 тэрбум төгрөг, сангийн хөрөнгө оруулалтаар 347.1 тэрбум төгрөгийн орлого төвлөрөхөөр тооцлоо.

Түүнчлэн, Үндэсний баялгийн сангийн тухай хуулийн 7 дугаар зүйлийн 7.1.1 дэх заалтад заасны дагуу Засгийн газрын 2025 оны 02 дугаар сарын 05-ны өдрийн 72 дугаар тогтоолоор Үндэсний баялгийн сангийн хөрөнгийн удирдлагын бодлого батлагдсан. Уг бодлогын дагуу Ирээдүйн өв сангийн хөрөнгийг Монголбанкны харилцагч гадаад улсуудын төв банкны хадгаламжид байршуулах гэрээг Монголбанктай байгуулж, сангийн хөрөнгийг Бүгд Найрамдах Франц Улс, Их Британи, Умард Ирландын Нэгдсэн Хаант Улсын төв банкнуудад дунджаар 4.0 хувийн хүүтэйгээр байршуулаад байна. 

Дээрх хадгаламжийн хүүгийн хэмжээ нь Америкийн Нэгдсэн Улсын бодлогын хүүгээс хамаарч зах зээлийн зарчмаар тогтож байгаа ба Монголбанкны төгрөг, ам.долларын своп хэлцлийн зардлыг нэмэхэд ойролцоогоор Монголбанкны бодлогын хүүтэй тэнцэх хэмжээний өгөөжтэй байна.

Мөн Ирээдүйн өв санд хуримтлагдаж буй мөнгөн хөрөнгө нь Засгийн газрын санхүүгийн хөрөнгийг нэмэгдүүлэх ач холбогдолтой бөгөөд энэ нь Монгол Улсын зээлжих зэрэглэл нэмэгдэхэд эерэг нөлөө үзүүлж байна. Тухайлбал, олон улсын санхүүгийн байгууллагууд, зээлжих зэрэглэл тогтоогч агентлагууд болон хөрөнгө оруулагчид Монгол Улсын Засгийн газрын цэвэр өрийн ДНБ-д эзлэх хувийг тооцохдоо Ирээдүйн өв сангийн ам.долларын хуримтлалыг хасаж тооцдог бөгөөд Ирээдүйн өв сангийн хуримтлал нэмэгдсэнээр уг харьцаа үзүүлэлт буурч улмаар зээлжих зэрэглэл ахих нөхцөл бүрддэг ба 2025 онд Эс энд Пи агентлагаас манай улсын зээлжих зэрэглэлийг уг үзүүлэлтийн дагуу ахиулахад сангийн хуримтлал голлох нөлөө үзүүлсэн болно. 

Иймд сангийн хөрөнгийг найдвартай, хөрвөх чадвартай санхүүгийн хэрэгсэлд байршуулах нь Засгийн газрын гадаад үнэт цаасны хүүг бууруулах, цаашлаад улсын зээлжих зэрэглэлийг сайжруулах чухал ач холбогдолтой. 

Хуримтлалын сан

Үндэсний баялгийн сангийн тухай хуулийн 10 дугаар зүйлийн 10.1.2 дахь заалтад  “Хуримтлалын сан нь газрын хэвлийн баялгийн үр өгөөжийг одоо үеийн Монгол Улсын иргэн бүрд тэгш, шударга хүртээх зорилгоор иргэний эрүүл мэнд, боловсрол, орон сууцны зориулалтаар дэмжлэг үзүүлэх” зориулалттай гэж тусгасан.

Түүнчлэн, тус хуулийн 11 дүгээр зүйлийн 11.1.2.а, 11.1.2.б дэх дэд заалтуудад зааснаар уул уурхайн олборлолт, ашигт малтмалын боловсруулах салбарын төрийн өмчит болон төрийн өмчийн оролцоотой хуулийн этгээдийн төрийн эзэмшилд ногдох ногдол ашгаас Хуримтлалын санд төвлөрүүлэхээр заасан.

Тус санд 2026 оны 08 дугаар сарын 28-ны өдрийн байдлаар нийт 1,396.7 тэрбум төгрөг хуримтлагдаад байна. Уул уурхайн олборлолт, ашигт малтмалын боловсруулах салбарын төрийн өмчит болон төрийн өмчийн оролцоотой хуулийн этгээдийн ногдол ашгаас 2027 онд 1,468.0 тэрбум төгрөг, Үндэсний баялгийн сангийн тухай хуулийн 10 дугаар зүйлийн 10.3 дахь хэсэгт заасны дагуу санхүүгийн хэрэгсэлд хөрөнгө оруулах замаар 234.3 тэрбум төгрөг тус тус төвлөрүүлэхээр тооцсон.

Засгийн газрын 2024 оны 179, 2025 оны 228, 2026 оны 162 дугаар тогтоолоор Хуримтлалын сангийн хөрөнгийг төрөөс хэрэгжүүлж байгаа орон сууцны хөтөлбөрийг санхүүжүүлэх хэлбэрээр хөрөнгө оруулж, арвижуулахаар шийдвэрлэсний дагуу “Хуримтлалын сангийн мөнгөн хөрөнгийг удирдах, арвижуулах ерөнхий гэрээ”-г Монголбанктай байгуулж, 2024 онд сангийн эх үүсвэрээр 4,158 өрх, 2025 онд 3,664, нийт 7,822 өрхийн орон сууцны хөнгөлөлттэй зээлийг санхүүжүүлээд байна. 

Түүнчлэн, хуулийн төсөлд Хуримтлалын сангийн тухайн жилийн орлогоос 1,000.0 тэрбум төгрөгийг зарцуулах боломжтой байдлаар тусгалаа. 

Хуулийн төслийн тайлбар /зүйл тус бүрээр/

1 ДҮГЭЭР ЗҮЙЛ –Хуулийн зорилтыг тусгасан. 

2 ДУГААР ЗҮЙЛ – Үндэсний баялгийн сангийн 2027 оны төсвийн хууль тогтоомжийн талаар тусгасан.

3 ДУГААР ЗҮЙЛ – Үндэсний баялгийн сангийн төрөлжсөн сан бүрд төвлөрүүлэх орлогын хэмжээг тусгасан. 

4 ДҮГЭЭР ЗҮЙЛ – Үндэсний баялгийн сангийн Хуримтлалын сангаас зарцуулах хэмжээг тусгасан.

5 ДУГААР ЗҮЙЛ – Ирээдүйн өв сангийн хуримтлалын үлдэгдэл, 2027 онд нэмж хуримтлуулах хэмжээг тусгасан. 

6 ДУГААР ЗҮЙЛ – Хуримтлалын сангийн хуримтлалын үлдэгдэл, 2027 онд нэмж хуримтлуулах хэмжээг тусгасан.

7 ДУГААР ЗҮЙЛ – Хуулийн дагаж мөрдөх хугацааг тусгасан. 

